CELEX: 52017PC0166
Language: bg
Date: 2017-04-07
Title: Предложение за РЕШЕНИЕ НА СЪВЕТА за установяване на позиция, която да бъде приета от името на Европейския съюз по отношение на предложенията за изменение на приложенията към Конвенцията за опазване на мигриращите видове диви животни на дванадесетата среща на Конференцията на страните

ЕВРОПЕЙСКА КОМИСИЯ
            Брюксел, 7.4.2017
            COM(2017) 166 final
            2017/0077(NLE)
            Предложение за
            РЕШЕНИЕ НА СЪВЕТА
            за установяване на позиция, която да бъде приета от името на Европейския съюз по отношение на предложенията за изменение на приложенията към Конвенцията за опазване на мигриращите видове диви животни на дванадесетата среща на Конференцията на страните
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Конвенцията за опазване на мигриращите видове диви животни (известна също като CMS или Бонската конвенция) цели опазването на сухоземните, морските и птичите мигриращи видове в прилежащите им ареали. Тя представлява междуправителствен договор, сключен под егидата на Програмата на ООН за околната среда, който се отнася до опазването на дивата природа и местообитанията в световен мащаб. Европейският съюз е страна по CMS от 1 ноември 1983 г.
                  1
               
            
            
               Мигриращите видове, които следва да се опазват, са изброени в приложения I (застрашени видове) и II (видове, които са предмет на бъдещи споразумения) към Конвенцията.
            
            
               Конференцията на страните е органът на Конвенцията, който взема решения и има правомощия да извършва оценка на природозащитния статус на мигриращите видове и впоследствие да внася изменения в приложения I и II към Конвенцията.
            
            
               Съгласно член XI от Конвенцията предложенията за изменения могат да се внасят от всяка страна. Всяко изменение на приложенията влиза в сила за всички страни по Конвенцията деветдесет дни след срещата на Конференцията на страните, на която е прието изменението, с изключение на страните, които представят резерви.
            
            
               Дванадесетата среща на Конференцията на страните по Конвенцията ще се проведе в Манила (Филипините) от 22 до 28 октомври 2017 г. Има предложение на тази среща ЕС да внесе предложение за изменение на приложение II към Конвенцията с цел да се повиши защитата на два вида хищни птици — Lanius excubitor excubitor и Lanius minor, в техните ареали, включително извън територията на Съюза, въз основа на следните съображения: 1) включването на тези видове е научно обосновано; 2) включването е в съответствие със законодателството на ЕС; и 3) Съюзът е поел ангажимент за международно сътрудничество за защита на биологичното разнообразие. Поради това е необходимо Съветът да вземе решение с цел установяване на позиция, която да бъде приета от името на Съюза на дванадесетата среща на Конференцията на страните по отношение на предложенията за изменение.
            
            
               Крайният срок за внасяне на предложения за изменение е определен от секретариата на Конвенцията съгласно член XI, параграф 3, и изтича на 25 май 2017 г.
            
            
               Преди дванадесетата среща на Конференцията на страните секретариатът на Конвенцията може да съобщи направените от други страни предложения за изменение на приложения I и II към Конвенцията, което може да наложи вземането на решение с цел установяване на позиция, която да бъде приета от името на Съюза по отношение на посочените предложения.
            
            
               •Съгласуваност със съществуващите разпоредби в тази област на политиката
            
            
               Настоящото предложение не изисква промени в законодателството на Съюза, тъй като се отнася за два вида, които вече са обект на подходяща защита съгласно това законодателство, и по-специално съгласно Директивата за птиците
                  2
               .
            
            
               •Съгласуваност с другите политики на Съюза
            
            
               
                  Предложението е в съответствие със Седмата програма за действие за околната среда
                     3
                   и стратегията на ЕС за биологичното разнообразие до 2020 г.
                     4
                  , по-специално с цел 6 — съдействие за предотвратяване на загубата на биологично разнообразие в световен мащаб.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Предложението се основава на член 192, параграф 1, във връзка с член 218, параграф 9 от ДФЕС.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Събиране и използване на експертни становища
            
         
         
            
               
                  Чрез Експертната група по Директивата за птиците и Директивата за местообитанията Франция представи за разглеждане предложения за изменение от името на Съюза, съдържащи се в настоящото предложение. Последва неофициален обмен на предварителни становища с държавите членки.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Не се прилага
               
            
            
               5.ДРУГИ ЕЛЕМЕНТИ
            
            
               •Планове за изпълнение и механизъм за мониторинг, оценка и докладване
            
            
               
                  С предложението не се създават нови изисквания за мониторинг или докладване. Планирането на изпълнението и мониторингът ще бъдат част от редовните дейности по планиране и докладване съгласно Конвенцията.
               
            
            
               2017/0077 (NLE)
            
            
               Предложение за
            
            
               РЕШЕНИЕ НА СЪВЕТА
            
            
               за установяване на позиция, която да бъде приета от името на Европейския съюз по отношение на предложенията за изменение на приложенията към Конвенцията за опазване на мигриращите видове диви животни на дванадесетата среща на Конференцията на страните
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 192, параграф 1, във връзка с член 218, параграф 9 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)Като страна по Конвенцията за опазване на мигриращите видове диви животни („Конвенцията“), одобрена с Решение 82/461/ЕИО на Съвета
                  5
               , Съюзът може да внася предложения за изменение на приложенията към Конвенцията, в които са изброени видовете, подлежащи на защита.
            
            
               (2)Конференцията на страните е органът на Конвенцията, който взема решения, и дадените му правомощия включват извършването на оценка на природозащитния статус на мигриращите видове, а впоследствие и изменението на приложения I и II към Конвенцията.
            
            
               (3)Включването на видовете Lanius excubitor excubitor и Lanius minor в приложение II е научно обосновано, съответства на законодателството на Съюза и на неговия ангажимент за международно сътрудничество за защитата на биологичното разнообразие.
            
            
               (4)С оглед на дванадесетата среща на Конференцията на страните, която ще се проведе в Манила (Филипините) от 22 до 28 октомври 2017 г., Съюзът следва да представи предложение за изменение на приложение II с цел включване на видовете Lanius excubitor excubitor и Lanius minor.
            
            
               (5)Тези предложения следва да бъдат съобщени на секретариата на Конвенцията,
            
            
               ПРИЕ НАСТОЯЩОТО РЕШЕНИЕ:
            
         
         
            
               Член 1
            
            
               С оглед на дванадесетата среща на Конференцията на страните по Конвенцията за опазване на мигриращите видове диви животни Комисията се оправомощава да представи от името на Съюза предложение за изменение на приложение II към Конвенцията с цел включване на видовете Lanius excubitor excubitor и Lanius minor.
            
            
               Комисията съобщава тези предложения на секретариата на Конвенцията.
            
            
               Член 2
            
            
               Настоящото решение влиза в сила на датата на приемането му.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  Решение 82/461/ЕИО на Съвета от 24 юни 1982 г. за сключване на Конвенция за опазване на мигриращите видове диви животни (ОВ L 210, 24.6.1982 г., стр. 10).
               
               
                  
                     (2)
                  Директива 79/409/ЕИО на Съвета от 2 април 1979 г. относно опазването на дивите птици (ОВ L 103, 25.4.1979 г., стр. 1).
               
               
                  
                     (3)
                  Решение № 1386/2013/ЕС на Европейския парламент и на Съвета от 20 ноември 2013 г. относно Обща програма на Европейския съюз за действие за околната среда до 2020 година „Да живеем добре в пределите на нашата планета“   (ОВ L 354, 28.12.2013 г., стр. 171).
               
               
                  
                     (4)
                  „Нашата застраховка живот, нашият природен капитал: стратегия на ЕС за биологичното разнообразие до 2020 г.“, COM(2011) 244 окончателен. 
               
               
                  
                     (5)
                  Решение 82/461/ЕИО на Съвета от 24 юни 1982 г. за сключване на Конвенция за опазване на мигриращите видове диви животни (ОВ L 210, 24.6.1982 г., стр. 10).